**Csongrád Város Polgármesterétől „M”**

**Száma:** Szo/15-1/2023

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2023. január 26-ai ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A képviselő-testület 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

A Szociális és Lakásügyi Iroda folyamatosan figyelemmel kíséri a központi jogszabályváltozásokat valamint a lakosság szociális, egészségügyi helyzetét és indokolt esetben javaslatot tesz a rendelet módosítására, kiegészítésére, aktualizálására.

2023. január 01. napjától 16 %-kal emelkedett a minimálbér, 14%-kal a garantált bérminimum, 15 %-kal a nyugdíjszerű ellátások összege. A családtámogatások közül a gyermekek otthongondozási díja (GYOD), a GYED és az álláskeresési járadék legmagasabb összege is a minimálbér meghatározott százalékához igazodik.

Az alábbi táblázat a 2022-2023. évi bruttó és nettó összegeket mutatja be.

|  |  |  |  |  |
| --- | --- | --- | --- | --- |
|  | Bruttó összege (2022.) | Nettó összege (2022.) | **Bruttó összege (2023.)** | **Nettó összege (2023.)** |
| **Minimálbér** | 200.000,- | 133.000,- | **232.000,-** | **154.280,-** |
| **Garantált bérminimum** | 260.000,- | 172.900,- | **296.400,-** | **197.106,-** |

Magyarország biztonságát szolgáló egyes törvények módosításáról szóló 2022. évi L. törvény

2023.január 1-től kivezette az ”*öregségi nyugdíj mindenkori legkisebb összege*„ kifejezést és egységes viszonyítási alapot ún. **szociális vetítési alapot** vezetett be a társadalombiztosítási nyugdíjakhoz nem kapcsolódó ellátásokra, jövedelemhatárokra és egyéb összeghatárokra. A szociális vetítési alap összege 28.500 Ft.

A különböző jogcímeken adható települési támogatások jövedelmi feltételei a szociális vetítési alap meghatározott %-hoz kapcsolódnak.

A megváltozott gazdasági, jövedelmi viszonyok, a nagymértékű infláció indokolttá teszi a rászoruló családok, háztartások helyi szintű célzott és hatékony támogatását.

A fentiek miatt javaslom

* a Rendkívüli települési támogatás,
* a Temetési költségekhez nyújtott települési támogatás,
* a Gyógyszerkiadások viseléséhez nyújtott települési támogatás,
* Időskorúak rendkívüli települési támogatása

vonatkozásában a jogosultsági jövedelemhatárok megemelését az alábbiak szerint.

A R. 6. § (1) bekezdése alapján:

(1) „Rendkívüli települési támogatás nyújtható:

a) élelmiszerre,

b) mindennapi életvitelt negatívan befolyásoló nem tervezhető körülmény megoldására,

c) létfenntartást veszélyeztető helyzetbe került személynek.”

**Javaslom, hogy a R. 6.§ (2) bekezdés a) és b) helyébe az alábbi szöveg kerüljön:**

2) Az (1) bekezdésben meghatározott esetben a rendkívüli települési támogatásra jogosult az a személy,

a) akinek az 1 főre számított családi jövedelme a szociális vetítési alap összegének **220 %**-át nem haladja meg,

b) egyedül élő, illetve gyermekét egyedül nevelő szülő esetén jövedelme a szociális vetítési alap összegének **260 %**-át nem haladja meg.

**A módosítás következtében a jövedelemhatár az a) pont esetében 51.300,- Ft-ról 62.700,- Ft-ra, b) pont esetén 62.700,- Ft-ról 74.100,- Ft-ra változna.**

A rezsi, az élelmiszer- és nyersanyagárakon túl megnövekedtek a temetési költségek is. Egy középkategóriás koporsós illetve urnás temetés ma Csongrádon 330.000-350.000,- Ft között van. Ezen felüli költség még a sírhely és az egyházi vagy polgári búcsúztató.

**Javaslom, hogy a R. 17.§ (1) bekezdése helyébe az alábbi szöveg kerüljön:**

17. § (1) Települési támogatás állapítható meg a temetési költségekhez való hozzájárulás címén annak a személynek, aki az elhunyt eltemetéséről gondoskodott, és a családjában az egy főre jutó havi jövedelem nem haladja meg a szociális vetítési alap összegének **450** %-át.

**Javaslom, hogy a R. 17.§ (2) bekezdése helyébe az alábbi szöveg kerüljön:**

(2) Az elhunyt személy eltemettetésének költségeihez való hozzájárulásként megállapított települési támogatás összege 37.000 Ft.

**A módosítás következtében a jövedelemhatár 99.750,- Ft-ról 128.250,- Ft-ra, a támogatás összege 28.500,- Ft-ról 37.000,- Ft-ra változna.**

Az alacsony nyugdíjjal rendelkező időseknek, egyedül élőknek súlyos terhet jelentenek a magas gyógyszerköltségek. A megváltozott gazdasági körülmények között gyakran kell dönteniük, hogy mire költik a jövedelmüket élelmiszerre, gyógyszerre vagy rezsiköltségre. Ennek kiküszöbölése illetve enyhítése érdekében igényelhető a Gyógyszerkiadások viseléséhez nyújtott települési támogatás.

**Javaslom, hogy a R. 18.§ (1) bekezdése a) és b) pontja helyébe az alábbi szöveg kerüljön:**

18. § (1) Gyógyszerkiadások viseléséhez nyújtott települési támogatásra jogosult:

a) az a szociálisan rászorult személy, akinek családjában az egy főre jutó havi jövedelem a szociális vetítési alap összegének **350** %-át nem haladja meg, és a családban az összes jövedelem 7%-át eléri a társadalombiztosítási támogatásba befogadott gyógyszerköltség.

b) az az egyedül élő személy, akinek az egy főre jutó jövedelme a szociális vetítési alap összegének **400** %-át nem haladja meg, és az összes jövedelmének 7%-át a társadalombiztosítási támogatásba befogadott gyógyszerköltség eléri.

**A módosítás következtében a jövedelemhatár család esetén 85.500,- Ft-ról 99.750,- Ft-ra, egyedül élő esetén 99.750,- Ft-ról 114.000,- Ft-ra emelkedne.**

2022. január 01. napjától került bevezetésre az Időskorúak rendkívüli települési támogatása. A képviselő-testület döntésének értelmében 10.000,- Ft támogatást kaphat az a 75. életévét betöltött idős személy, aki Csongrádon bejelentett lakóhellyel vagy legalább 2 éve tartózkodási hellyel rendelkezik, és akinek a nyugdíja vagy nyugdíjszerű ellátása nem haladja meg a szociális vetítési alap összegének 450 %-át (jelenleg 128.250,- Ft).

2022. évben három alkalommal (január, július, november), majd 2023. január 01-től újból emelkedtek a nyugdíjak/nyugdíjszerű ellátások összege, indokoltnak látjuk a jogosultsági jövedelemhatár korrigálását.

**Javaslom, hogy a R. 18/B.§ (1) bekezdés c) pontjába az alábbi szöveg kerüljön:**

18/B.(1) Időskorúak rendkívüli települési támogatására jogosult az a személy, aki a kérelem benyújtásakor igazoltan nyugdíj vagy nyugdíjszerű ellátásban, vagy időskorúak járadékában részesül, továbbá

a) csongrádi bejelentett lakóhellyel vagy legalább 2 éve tartózkodási hellyel rendelkezik és életvitelszerűen Csongrádon él, de bentlakásos intézményi ellátásban nem részesül,

b) 75. életévét betöltötte,

**c) akinek a nyugdíja vagy nyugdíjszerű ellátása nem haladja meg a szociális vetítési alap összegének 500 %-át.**

**A módosítás következtében a jövedelemhatár 128.250,- Ft-ról 142.500,- Ft-ra emelkedne.**

Táblázatba foglalva a következőképpen változnának a jogosultsági jövedelemhatárok:

|  |  |  |
| --- | --- | --- |
| **Támogatási jogcím** | **Egy főre jutó jövedelemhatár 2022-ben** | **Javasolt egy főre jutó jövedelemhatá**r **2023.02.01-től** |
| Rendkívüli települési támogatás | - család esetén: 51.300,-  - egyedülálló, gyermekét egyedül nevelő:62.700,- | 62.700,-  74.100,- |
| Gyógyszerkiadások viseléséhez nyújtott települési támogatás | - család esetén: 85.500,-  - egyedülálló esetén: 99.750,- | 99.750,-  114.000,- |
| Időskorúak támogatása | 128.250,- | 142.500,- |
| Temetési költségekhez nyújtott települési támogatás | 99.750,- | 128.250,- |

**Tisztelt Képviselő-testület!**

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A képviselő-testület a jelenlegi makrogazdasági helyzetet figyelembe véve célzott és hatékony települési támogatások biztosításával kívánja a rászoruló családok szociális biztonságát erősíteni.

***2. Rendelet-tervezet megalkotása környezeti és egészségügyi következményei:*** az önkormányzati rendelet eltérő élethelyzetet kezelő települési támogatásra jogosító különböző jövedelemhatárai biztosítják a különböző élethelyzethez nyújtható hathatós segítség lehetőségét.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2023. évi költségvetésben kerülnek biztosításra.

Csongrád, 2023. január 16.

Bedő Tamás

polgármester

**Csongrád Városi Önkormányzat Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020.(II.21.)önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el:

**1. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet

*a)* 6. § (2) bekezdés a) pontjában a „jövedelme a szociális vetítési alap összegének 180 %-át nem haladja meg” szövegrész helyébe a „jövedelme a szociális vetítési alap összegének **220 %-át** nem haladja meg” szöveg,

*b)* 6. § (2) bekezdés b) pontjában az „egyedül élő, illetve gyermekét egyedül nevelő szülő esetén jövedelme a szociális vetítési alap összegének 220 %-át nem haladja meg.” szövegrész helyébe az „egyedül élő, illetve gyermekét egyedül nevelő szülő esetén jövedelme a szociális vetítési alap összegének **260 %-át** nem haladja meg.” szöveg,

*c)* 17. § (1) bekezdésében az „az egy főre jutó havi jövedelem nem haladja meg a szociális vetítési alap összegének 350 %-át.” szövegrész helyébe az „az egy főre jutó havi jövedelem nem haladja meg a szociális vetítési alap összegének **450 %-át**.” szöveg,

*d)* 17. § (2) bekezdésében az „Az elhunyt személy eltemettetésének költségeihez való hozzájárulásként megállapított települési támogatás összege 28.500 Ft.” szövegrész helyébe az „Az elhunyt személy eltemettetésének költségeihez való hozzájárulásként megállapított települési támogatás összege **37.000 Ft**.” szöveg,

*e)* 18. § (1) bekezdés a) pontjában az „a szociális vetítési alap összegének 300 %-át nem haladja meg,” szövegrész helyébe az „a szociális vetítési alap összegének **350 %-át** nem haladja meg,” szöveg,

*f)* 18. § (1) bekezdés b) pontjában az „a szociális vetítési alap összegének 350 %-át nem haladja meg,” szövegrész helyébe az „a szociális vetítési alap összegének **400 %-át** nem haladja meg,” szöveg,

*g)* 18/B. § (1) bekezdés c) pontjában az „akinek a nyugdíja vagy nyugdíjszerű ellátása nem haladja meg a szociális vetítési alap összegének 450 %-át.” szövegrész helyébe az „akinek a nyugdíja vagy nyugdíjszerű ellátása nem haladja meg a szociális vetítési alap összegének **500 %-át**.” szöveg

lép.

**2. §**

Ez a rendelet 2023. február 1-jén lép hatályba.

|  |  |
| --- | --- |
| Bedő Tamás sk.  polgármester | Dr. Juhász László sk. jegyző |

Végső előterjesztői indokolás

A képviselő-testület 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

2023. január 01. napjától 16 %-kal emelkedett a minimálbér, 14%-kal a garantált bérminimum összege. A nyugdíj, nyugdíjszerű ellátások értékállóságának megőrzése érdekében 2022. évben három alkalommal (január, július, november) került sor emelésre, majd 2023. január 1-től további 15%-kal. A családtámogatások közül a gyermekek otthongondozási díja (GYOD), a GYED és az álláskeresési járadék legmagasabb összege is a minimálbér meghatározott százalékához igazodik.

A bérjellegű jövedelmek és a nyugdíj/nyugdíjszerű ellátások összegének valamint az élelmiszer- és nyersanyagárak megemelkedése indokolttá tette a különböző települési támogatások jogosultsági jövedelemhatárának megemelését az előterjesztésben foglaltak szerint.